Bélkő SE: párját ritkító hétvége volt
A bélapátfalvi székhelyű klub csapatai egyaránt győztek a legutóbb fordulóban.
Ha tort nem is ültek, de jeles szombat-vasárnapként jegyezték meg maguknak az elmúlt hétvégén a Bélkő SE csapatainál. A bélapátfalvi székhelyű egylet megyei I-es gárdája szezonbeli második győzelmét aratta, amihez csatlakozott az ugyancsak Bársony Dániel irányította U19-es együttes sikere. A megye kettőben szereplő, Tóth András által felkészített ifisták eközben az őszi bajnok Domoszló vendégeként rukkoltak ki meglepetéssel. Az U17-es társulat egy tucat találattal tömte meg a lőrinciek hálóját, Munkácsi Péter játékosai közül Czinka Béla hatszor volt eredményes. A játékos-edzőként Csákvári Dániel vezényelte balatoniak sem maradtak adósak a jó eredménnyel, amit mutat a Vámosgyörk kétvállra fektetése. Az U15-ös gárda csak azért maradt ki a felsorolásból, mert a meccsét november 22-én játssza, míg a megye III-as mikófalviak már a téli pihenőjüket töltik.

Megyei I. osztály, 13. forduló:
Bélkő SE-Bélapát–Maklár SE 2–1 (2–0)
Gól: Malik B. (4.), Jakab Á. (14.), ill. Vojtekovszki M. (61.)
Megyei I. osztály U19, 13. forduló:
Bélkő SE-Bélapát–Maklár SE 2–1 (1–1)
Gól: Bocsi G. (11.), Vona Cs. (60.), ill. Hegedűs N. (2.)
Megyei II. osztály U19, Kelet, 11. forduló:
Domoszló SK–Bélkő SE-Nekézseny 2–3 (1–1)
Gól: Mohácsi M. (35.), Szabó V. (87. – 11-esből), ill. Pásztor O. (25., 64., 66.).
Megyei U17, 11. forduló:
Lőrinci VSC–Bélkő SE-Bélapát 0–12 (0–9)
Gól: Czinka B. (13., 19., 20., 41., 43., 46.), Hájas Zs. (26.), Fürjes M. (28.), Csuhaj Zs. (33., 42., 51.), Bakó P. (49.)Megyei II. osztály, 14. forduló:
Bélkő SE-Balaton–Vámosgyörki SE 4–2 (2–1)
Gól: Szeruha D. (33.), Berki Cs. (43.), Czakó B. (54., 61.), ill. Galó J. (13.), Váradi A. (89.)
A megyei U15-ös bajnokság Keleti csoportjának 11. fordulójában november 22-én 13 órától játsszák a Pétervására SE–Bélkő SE-Bélapát mérkőzést.
hazai labdarúgás